MT Il-Ġurnal Uffiċjali tal-Unjoni Ewropea L 282/53

DEĊIŻJONI TAL-KUMMISSJONI (UE) 2016/1847

tal-4 ta' Lulju 2016

dwar l-Għajnuna mill-Istat SA.41612 — 2015/C (ex SA.33584 (2013/C) (ex 2011/NN)) implimentata min-Netherlands favur il-klabb tal-futbol professjonali MVV f'Maastricht

(notifikata bid-dokument C(2016) 4053)

(Il-verżjoni Netherlandiża biss hija awtentika)

(Test b'rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 108(2) tiegħu,

Wara li kkunsidrat il-Ftehim dwar iż-Żona Ekonomika Ewropea, u b'mod partikolari l-Artikolu 62(1)(a) tiegħu,

Wara li talbet lill-partijiet interessati jissottomettu l-kummenti tagħhom skont l-Artikolu 108(2) tat-Trattat (1) u wara li kkunsidrat il-kummenti tagħhom,

Billi:

1. PROĊEDURA

(1) Fl-2010, il-Kummissjoni ġiet infurmata li n-Netherlands implimentat miżura ta' għajnuna għall-klabb tal-futbol professjonali MVV f'Maastricht. Fl-2010 u l-2011, il-Kummissjoni rċeviet ukoll ilmenti dwar miżuri favur klabbs tal-futbol professjonali oħra fin-Netherlands, b'mod partikolari Willen II f'Tilburg, FC Den Bosch ġewwa 's-Hertogenbosch, PSV f'Eindhoven u NEC f'Nijmegen. B'ittra tat-2 ta' Settembru 2011 in-Netherlands ipprovdiet lill-Kummissjoni aktar informazzjoni dwar il-miżura rigward MVV.

(2) B'ittra tas-6 ta' Marzu 2013, il-Kummissjoni infurmat lin-Netherlands li kienet iddeċidiet li tibda l-proċedura stabbilita fl-Artikolu 108(2) tat-Trattat fir-rigward tal-miżuri favur Willem II, NEC, MVV, PSV u FC Den Bosch.

(3) Id-deċiżjoni tal-Kummissjoni li tibda l-proċedura (minn hawn 'il quddiem: “Id-deċiżjoni tal-ftuħ”) ġiet ippubblikat f'Il-Ġurnal Uffiċjali tal-Unjoni Ewropea (2). Il-Kummissjoni stiednet lill-partijiet interessati biex jissottomettu l-kummenti tagħhom dwar il-miżuri inkwistjoni.

(4) In-Netherlands issottomettiet l-osservazzjonijiet fil-qafas tal-proċedura rigward il-miżura favur MVV b'ittri tal-31 ta' Mejju 2013 u t-12 ta' Novembru 2013. In-Netherlands wieġbet ukoll għat-talba għal informazzjoni addizzjonali b'ittra tas-26 ta' Marzu 2014. Fit-13 ta' Ġunju 2014 saret laqgħa bejn is-servizzi tal-Kummissjoni u l-muniċipalità ta' Maastricht, li ġiet segwita b'ittra tat-30 ta' Lulju 2014 min-Netherlands.

(5) Il-Kummissjoni ma rċevietx osservazzjonijiet mill-partijiet interessati rigward il-miżuri favur MVV.

(6) Wara d-deċiżjoni tal-ftuħ, u fi qbil man-Netherlands, l-investigazzjonijiet għall-klabbs differenti twettqu b'mod separat. L-investigazzjonijiet rigward MVV ġew irreġistrati taħt in-numru tal-każ SA.41612.

2. DESKRIZZJONI DETTALJATA TAL-MIŻURA

2.1. Il-miżura u l-benefiċjarju tagħha

(7) Il-federazzjoni tal-futbol nazzjonali Koninklijke Nederlandse Voetbal Bond (minn hawn 'il quddiem: il-“KNVB”) hija l-organizzazzjoni umbrella għall-kompetizzjoni tal-futbol professjonali u amatorjali. Il-futbol professjonali fin-Netherlands huwa organizzat f'sistema ta' żewġ saffi. Fl-istaġun 2014/2015, din kienet tinvolvi 38 klabb, li minnhom 18 lagħbu fl-ogħla lig (l-eredivisie) u 20 fil-lig inferjuri (l-eerste divisie).

(8) Maastrichtse Voetbal Vereniging, li mill-2010/2011 beda jissejjaħ Maatschappelijke Voetbal Vereniging Maastricht (minn hawn 'il quddiem: l-“MVV”), twaqqaf fl-1908 u jilgħab il-logħob f'daru fl-istejdjum tal-futbol De Geusselt f'Maastricht. Fl-2000 MVV ġie relegat mill-ogħla lig għal-lig inferjuri. MVV ilu ma jilgħab f'turnew Ewropew mill-1970.

(9) L-istruttura legali ta' MVV hija dik ta' fondazzjoni, Stichting MVV. Skont l-informazzjoni sottomessa min-Netherlands, MVV hija intrapriża żgħira (3). Fl-istaġun 2009/2010 kellu 38 impjegat u fl-istaġun 2010/2011 kellu 35 impjegat. It-total tal-fatturat u tal-iskeda tal-bilanċ baqa' sew taħt l-EUR 10 miljun fis-sentejn li huma.

(10) Fl-ewwel trimestru tal-2010 il-muniċipalità ta' Maastricht (minn hawn 'il quddiem: “il-muniċipalità”) saret konxja bid-diffikultajiet finanzjarji kbar li kien qed jaffaċċja MVV. Id-dejn tiegħu kien tela' għal EUR 6,5 miljun; li EUR 1,7 miljun minnhomkienu dovuti lill-muniċipalità stess fil-forma ta' selfa subordinata. F'April 2010 ġiet imnedija inizjattiva biex jiġi evitat il-falliment tal-MVV mis-sapporters, il-kumpaniji u l-isponsors (l-“Initatiefgroup MVV Maastricht”). L-inizjattiva kienet tinvolvi pjan tan-negozju maħsub biex itejjeb is-sitwazzjoni finanzjarja ta' MVV u biex jittrasforma lil MVV fi klabb tal-futbol professjonali vijabbli. Il-muniċipalità mxiet ma' dan il-pjan. F'Mejju 2010, bħala parti minn ftehim tal-kredituri, iżda mhux fi ħdan sospensjoni formali tal-proċedura tal-pagamenti, il-muniċipalità rrinunzjat il-pretensjoni tagħha ta' EUR 1,7 miljun. Barra minn hekk, hija xtrat l-istejdjum u l-grawnds tat-taħriġ, li kien qed jintuża biss minn MVV iżda li kien taħt sjieda ekonomika ma' parti terza (il-fondazzjoni Stichting Stadion Geusselt) abbażi ta' tranżazzjoni li tinvolvi lokazzjoni fit-tul għal EUR 1,85 miljun. Dan il-prezz kien ibbażat fuq rapport ta' valutazzjoni esterna.

(11) In-Netherlands ma kkomunikatx lill-Kummissjoni, skont l-Artikolu 108(3) tat-Trattat, l-intenzjoni tagħha li tirrinunzja pretensjoni ta' EUR 1,7 miljun fir-rigward ta' MVV u li tixtri l-istejdjum tal-futbol u l-grawnds tat-taħriġ għal EUR 1,85 miljun.

2.2. Raġunijiet biex jingħata bidu għall-proċedura

(12) Fid-deċiżjoni tal-ftuħ, il-Kummissjoni waslet għall-konklużjoni preliminari li l-muniċipalità kienet ipprovdiet vantaġġ selettiv lil MVV bl-użu ta' riżorsi tal-Istat u b'hekk ipprovdiet għajnuna lill-klabb tal-futbol. Il-Kummissjoni qieset li ż-żewġ miżuri ġew deċiżi flimkien u li kien hemm rabta kbira bejniethom. Il-Kummissjoni adottat ukoll il-pożizzjoni li l-miżuri ta' għajnuna lill-klabbs tal-futbol professjonali aktarx ifixklu l-kompetizzjoni u jaffettwaw il-kummerċ bejn l-Istati Membri fis-sens tal-Artikolu 107(1) tat-Trattat. Fir-rigward tar-remissjoni tad-dejn mill-muniċipalità, il-Kummissjoni, abbażi tal-informazzjoni disponibbli, ma kinitx kapaċi tikkonkludi li l-imġiba tal-muniċipalità kienet ta' kredikur tipiku f'ekonomija tas-suq. Fir-rigward tax-xiri tal-istejdjum u l-grawnds tat-taħriġ mill-parti terza, il-Kummissjoni ma setgħetx tikkonkludi, fl-assenza ta' pjan tan-negozju kredibbli stabbilit qabel ix-xiri, li l-imġiba tal-muniċipalità kienet dik ta' investitur tipiku f'ekonomija tas-suq. Fl-aħħar nett, il-Kummissjoni talbet informazzjoni dettaljata rigward id-dikjarazzjonijiet li saru fil-kunsill muniċipali li r-rendiment tax-xiri tal-istejdjum se jiġi mgħoddi mill-parti terza (il-fondazzjoni Stadium De Geusselt) biex tkopri l-partijiet preferenzjali tad-dejn ta' MVV, bħall-kontribuzzjonijiet għall-pensjonijiet u t-taxxi.

(13) Il-Kummissjoni tinnota li qabel l-2010, MVV kien ilu għaddej minn sitwazzjoni finanzjarja diffiċli għal diversi snin. Fl-istaġun 2007/2008 għamel telf ta' EUR 0,15 miljun u kellu ekwità proprja negattiva (– EUR 2,7 miljun). Fl-2008/2009 MVV għamel telf ta' EUR 1,1 miljun u l-ekwità proprja kienet ta' nieqes EUR 3,8 miljun. Sa Marzu 2010 ġarrab telf addizzjonali ta' EUR 1,3 miljun u l-ekwità proprja niżlet għal nieqes EUR 5,17 miljun. F'April 2010, MVV ma kienx għadu aktar jista' jħallas is-salarji u nfiq kurrenti ieħor u fil-fatt kien f'xifer il-falliment.

(14) Abbażi ta' dan, fid-deċiżjoni tal-ftuħ il-Kummissjoni nnutat li fiż-żmien li fih MVV ingħata l-għajnuna, dan kien qed jesperjenza diffikultajiet finanzjarji. Sabiex tivvaluta l-kompatibilità tal-għajnuna mal-Linji Gwida tal-2004 dwar l-għajnuna mill-Istat għas-salvataġġ u r-ristrutturar tad-ditti f'diffikultà (4) (minn hawn 'il quddiem: “il-Linji Gwida”), il-Kummissjoni talbet informazzjoni dwar il-konformità mar-rekwiżiti kollha stipulati fil-Linji Gwida.

(15) Il-Kummissjoni b'mod partikolari ma kinitx kapaċi tivverifika jekk il-kundizzjonijiet fil-punti 34 sa 37 tal-Linji Gwida dwar in-natura u l-implimentazzjoni ta' pjan ristrutturali ġewx irrispettati. Il-Kummissjoni lanqas ma kienet kapaċi jekk miżuri ta' kumpens adegwati kinux ittieħdu fis-sens tal-punti 38 sa 42 tal-Linji Gwida. Barra minn hekk kien hemm bżonn jintwera li l-għajnuna kienet limitata għall-minimu neċessarju, li l-benefiċjarju nnifsu jkun ħallas kontribut proprju adegwat għar-ristrutturar tiegħu u li l-prinċipju “tal-ewwel u tal-aħħar darba” jiġi rispettat.

3. KUMMENTI MIN-NETHERLANDS

(16) Fir-rigward tal-miżuri għal MVV, il-Netherlands ma qablitx li dawn il-miżuri kienu jikkostitwixxu għajnuna mill-Istat. Fil-fehma tan-Netherlands, il-muniċipalità, li kellha pretensjoni subordinata fuq kumpanija f'xifer il-falliment, ġabet ruħha f'konformità mal-prinċipju tal-kreditur f'ekonomija tas-suq billi fl-2010 irrinunzjat il-pretensjoni tagħha. Hija qalet li l-applikazzjoni formali jew it-talba għal falliment minn kreditur biss kienet tiskatta falliment immedjat. Skont in-Netherlands, fil-każ tal-falliment ta' MVV, kien kważi ċert li l-muniċipalità fi kwalunkwe każ ma kienet tirkupra xejn mis-self subordinat tagħha. Il-pretensjoni kienet subordinata u b'hekk kienet ta' livell aktar baxx mill-pretensjonijiet li flimkien ammontaw għal madwar EUR 3 miljun (it-tnejn li huma pretensjonijiet preferenzjali (“preferente”) u mhux garantiti (“concurrente”) minn kredituri oħra). In-Netherlands allegat li għaldaqstant ma kien hemm l-ebda probabbiltà li jinkiseb kumpens għall-ammont ta' self u li anke l-kredituri “preferente” u “concurrente” kellhom ir-rieda jirrilaxxaw il-pretensjonijiet tagħhom fil-qafas tal-pjan ta' ristrutturar globali. Fl-istess ħin, li kieku f'Mejju 2010 il-muniċipalità ma rrinunzjatx il-pretensjoni tagħha u għaldaqstant ipprovokat il-ftuħ ta' proċedura uffiċjali ta' insolvenza, MVV kien jirriskja li jitlef il-liċenzja tiegħu li jilgħab futbol professjonali skont ir-regoli tal-KNVB. Ma kien ikun hemm l-ebda possibbiltà li din il-liċenzja tiġi ttrasferita lil klabb ieħor.

(17) Fir-rigward tal-akkwist tal-istejdjum De Geusselt u l-faċilitajiet ta' taħriġ użati minn MVV, in-Netherlands argumentat li dan l-akkwist sar skont il-valur stabbilit minn esperti terzi u għalhekk kien konformi mal-prinċipju tal-investitur f'ekonomija tas-suq. Din il-valutazzjoni kienet tikkonsisti minn valutazzjoni tad-dritt ta' lokazzjoni fit-tul u valur tal-bini fuq l-art. In-Netherlands enfasizzat ukoll il-post strateġiku tal-istejdjum f'Maastricht u l-interessi tal-muniċipalità fir-rigward tal-iżvilupp (l-iżvilupp mill-ġdid) kbir mhux ħażin mill-muniċipalita taż-żona ta' De Geusselt, li jinsabu fiha l-istejdjum u l-grawnds tat-taħriġ.

(18) Min-naħa l-oħra, in-Netherlands argumentat li anke li kieku l-miżuri kellhom jitqiesu bħala li pprovdew vantaġġ selettiv lil MVV, dawn ma kinux ifixklu l-kompetizzjoni jew jaffettwaw il-kummerċ bejn l-Istati Membri. In-Netherlands enfasizzat il-pożizzjoni dgħajfa ta' MVV fil-futbol professjonali nazzjonali, li għamlet il-parteċipazzjoni f'kompetizzjonijiet fil-livell Ewropew possibbiltà remota. Intqal ukoll li l-Kummissjoni naqset milli turi li l-għajnuna lil MVV tfixkel il-kompetizzjoni u taffettwa l-kummerċ fi kwalunkwe mis-swieq imsemmija fid-deċiżjoni tal-ftuħ.

(19) Bħala argument sussidjarju, in-Netherlands qalet li li kieku il-miżuri kellhom jikkostitwixxu għajnuna mill-Istat, dawn ikunu kompatibbli mas-suq intern. Dawn l-argumenti kienu l-ewwel ibbażati fuq il-Linji Gwida, u t-tieni, billi saret valutazzjoni tal-kompatibilità direttament abbażi tal-Artikolu 107(3)(c) u (d) tat-Trattat.

4. VALUTAZZJONI TAL-MIŻURI

4.1. Preżenza tal-għajnuna mill-Istat skont l-Artikolu 107(1) tat-Trattat

(20) Skont l-Artikolu 107(1) tat-Trattat, għajnuna mill-Istat hija għajnuna mogħtija minn Stat Membru jew permezz tar-riżorsi tal-Istat fi kwalunkwe forma, li twassal għal distorsjoni jew theddida ta' distorsjoni għall-kompetizzjoni billi tiffavorixxi ċerti impriżi jew il-produzzjoni ta' ċerti prodotti sa fejn tolqot il-kummerċ bejn l-Istati Membri. Il-kundizzjonijiet stipulati fl-Artikolu 107(1) tat-Trattat huma kumulattivi u b'hekk, biex miżura tiġi kkwalifikata bħala għajnuna mill-Istat, il-kundizzjonijiet kollha jridu jiġu ssodisfati.

(21) Abbażi tad-deċiżjoni tal-ftuħ, il-Kummissjoni vvalutat id-deċiżjoni tal-muniċipalità tal-25 ta' Mejju 2010 li tirrinunzja l-pretensjoni subordinata ta' EUR 1,7 miljun fuq MVV u tixtri l-istejdjum De Guesselt u l-faċilitajiet tat-taħriġ ta' MVV għas-somma ta' EUR 1,85 miljun. In-Netherlands targumenta li ż-żewġ miżuri jirrispettaw il-prinċipju tal-operatur f'ekonomija tas-suq (MEOP), u għalhekk ma għandhomx jiġu kkwalifikati bħala li jinvolvu għajnuna mill-Istat.

(22) F'konformità mal-ġurisprudenza rilevanti (5) — il-Kummissjoni tqis li hemm rabta neċessarja u li ma tinħallx bejn iż-żewġ miżuri. Sabiex waslet għal din il-konklużjoni, il-Kummissjoni qieset il-kronoloġija tal-miżuri inkwistjoni, l-għan tagħhom, u s-sitwazzjoni ta' MVV fil-mument li fih ittieħdet id-deċiżjoni li jingħata l-appoġġ lil MVV mill-muniċipalità (6). Il-Kummissjoni tinnota l-ewwel li ż-żewġ miżuri ġew ippreżentati flimkien u ġew deċiżi fl-istess laqgħa tal-kunsill muniċipali tal-25 ta' Mejju 2010. L-għan taż-żewġ miżuri kien li jiżguraw is-salvataġġ ta' MVV fil-futur immedjat u ġew diskussi t-tnejn — fi proposta waħda — bħala parti mill-pożizzjoni tal-muniċipalità rigward il-pjan ta' salvataġġ li kien qed jiġi ffurmat mill-“Initiatiefgroep MVV Maastricht”. Il-Kummissjoni għaldaqstant tasal għall-fehma li l-miżuri huma marbuta mill-qrib fir-rigward tal-għan tagħhom u s-sitwazzjoni ta' MVV dak iż-żmien, jiġifieri biex jiġi żgurat is-salvataġġ ta' MVV minħabba s-sitwazzjoni finanzjarja prekarja evidenti tiegħu.

(23) Iż-żewġ miżuri ġew deċiżi mill-muniċipalità u għandhom konsegwenzi finanzjarji għal din il-muniċipalità (li jammontaw għal EUR 3,55 miljun). Għaldaqstant, dawn jinvolvu l-użu tar-riżorsi tal-Istat, konklużjoni li n-Netherlands taqbel magħha. It-trasferiment tar-riżorsi tal-Istat jista' jieħu ħafna forom, bħal għotjiet diretti, self, garanziji, investiment dirett fil-kapital tal-intrapriżi u benefiċji in natura. Ir-rinunzja ta' pretensjonijiet tal-Istat u l-investiment b'kundizzjonijiet oħra li mhumiex tas-suq jikkostitwixxi trasferiment ta' riżorsi tal-Istat.

(24) Imbagħad, in-Netherlands u l-muniċipalità jargumentaw li l-muniċipalità aġixxiet li f'konformità mal-prinċipju tal-kreditur f'ekonomija tas-suq fir-rigward tar-rinunzja ta' pretensjoni u f'konformità mal-prinċipju ta' investitur f'ekonomija tas-suq fir-rigward tal-akkwist tal-istejdjum u l-faċilitajiet ta' taħriġ u, b'hekk ma pprovdietx vantaġġ ekonomiku indebitu lil MVV. Il-Kummissjoni ma taqbilx ma' din l-opinjoni għar-raġunijiet li ġejjin.

(25) Kull meta s-sitwazzjoni finanzjarja ta' impriża tittejjeb b'riżultat tal-intervent tal-Istat, vantaġġ ikun preżenti. Sabiex jiġi vvalutat jekk dan il-vantaġġ huwiex indebitu, is-sitwazzjoni finanzjarja tal-impriża li ssegwi l-miżura għandha tiġi mqabbla mas-sitwazzjoni finanzjarja tagħha f'każ li l-miżura ma ngħatatx. Ma hemmx dubju li s-sitwazzjoni finanzjarja ta' MVV tjiebet sew permezz tal-miżuri taħt investigazzjoni.

4.1.1. Rinunzja tas-self/pretensjoni subordinata

(26) Il-miżuri adottati mill-muniċipalità u minn kredituri importanti oħra ippermettew lil MVV jnaddaf il-karta tal-bilanċ tiegħu. Il-Kummissjoni tinnota li l-kredituri importanti l-oħra ta' MVV, jiġifieri dawk bi pretensjonijiet li jaqbżu l-EUR 150 000, irrinunzjaw il-pretensjonijiet tagħhom ukoll, filwaqt li kredituri iżgħar irrinunzjaw parti mill-pretensjonijiet tagħhom. Dawn l-azzjonijiet, li wasslu għar-rinunzja ta' EUR 2,25 miljun ta' pretensjonijiet minn partijiet privati, kif ukoll l-azzjonijiet mill-muniċipalità, ma seħħewx fil-kuntest ta' sospensjoni formali tal-proċedura tal-pagamenti. In-nuqqas ta' qafas formali jispjega għaliex fl-aħħar mill-aħħar minoranza ta' kredituri, bi pretensjonijiet li jammontaw għal EUR 145 347, ma pparteċipawx fir-rinunzja, minkejja li xi wħud minnhom kienu wegħdu li jagħmlu dan. Il-Kummissjoni tinnota wkoll il-fatt li pretensjonijiet oħra li ġew irrinunzjati ma kinux ta' natura subordinata, bħal ma kienet il-pretensjoni tal-muniċipalità. Skont in-Netherlands, l-assenza ta' proċedura formali ma għamlet l-ebda differenza materjali fis-sens li r-riżultat tar-riżoluzzjoni tad-dejn għall-muniċipalità kien identiku għal dak li kien iseħħ f'każ ta' sospensjoni formali ta' proċedura ta' pagament skont il-liġi tal-falliment nazzjonali, jiġifieri li kredituri oħra setgħu ġew sfurzati jissieħbu fi ftehim tal-kredituri, li fil-każ tal-muniċipalità, fi kwalunkwe każ kien jirriżulta fit-telf sħiħ tal-ammont ta' self (subordinat).

(27) Madanakollu, kif issemma diġà fid-deċiżjoni tal-ftuħ, il-Kummissjoni nnutat li tliet kredituri ma kinux irrinunzjaw kompletament il-pretensjonijiet tagħhom, iżda ttrasformawhom fi pretensjoni dwar il-pagamenti ta' trasferimenti futuri possibbli mħallsa lil MVV għal plejers li jħallu l-klabb. F'dan ir-rigward, in-Netherlands indikat li dawk it-tliet kredituri kellhom pretensjonijiet preferenzjali u garantiti li jammontaw għal EUR 1,135 miljun. Għalhekk dawn kien ikollhom ċans akbar li jirkupraw tal-anqas xi parti mill-pretensjonijiet tagħhom fil-każ ta' proċedura formali ta' falliment minn kredituri oħra bi pretensjonijiet mhux garantiti, aħseb u ara l-muniċipalità bil-pretensjoni subordinata tagħha. Il-Kummissjoni tqis li għalkemm is-self mill-muniċipalità ma ġiex ipprovdut bl-istess kundizzjonijiet, investitur privat ma kienx jirrinunzja kompletament il-pretensjoni jew tal-anqas kien jiggarantixxi — jew jirsisti li jiggarantixxi — xi tip ta' kollateral (possibbli) għar-rinunzja ta' tali ammont ta' self sostanzjali, anke jekk iċ-ċans ta' pagament mill-ġdid kien wieħed baxx. Barra minn hekk, il-Kummissjoni tinnota li l-muniċipalità setgħet possibbilment tiggarantixxi benefiċċju mill-kredituri l-oħra, jekk fil-fatt il-pjan ta' salvataġġ kien jiddependi wkoll fuq il-parteċipazzjoni tal-muniċipalità. B'hekk, il-Kummissjoni tqis li r-rinunzja sħiħa tas-self mill-muniċipalità mingħajr l-ebda kundizzjoni jew kollateral mhijiex konformi mal-prinċipju tal-kreditur f'ekonomija tas-suq.

(28) Fir-rigward tad-deċiżjoni li tipparteċipa fi ftehim tal-kredituri lil hinn minn proċedura formali tas-sospensjoni tal-pagamenti, in-Netherlands indikat li l-KNVB kienet tirtira l-liċenzja ta' MVV biex jilgħab futbol professjonali fil-każ ta' sospensjoni formali tal-pagamenti. Għaldaqstant, ma kienx meqjus li sospensjoni formali tal-pagamenti kienet tkun fl-interess tal-muniċipalità u bl-istess mod għall-parti l-kbira tal-kredituri l-oħra. B'hekk, dan l-aspett fih innifsu ma jagħmilx il-pożizzjoni tal-muniċipalità waħda distinta minn dik tal-kredituri l-oħra.

(29) F'dan il-kuntest, l-awtoritajiet Netherlandiżi jirreferu għall-parti fid-deċiżjoni tal-ftuħ li fiha l-Kummissjoni kkonkludiet li l-miżuri tal-muniċipalità ta' Arnhem favur il-klabb tal-futbol Vitesse ma kinux jikkostitwixxu għajnuna mill-Istat: il-prinċipju tat-trattament indaqs jitlob li s-sitwazzjoni tiġi vvalutata bl-istess mod bħal dak tal-muniċipalità ta' Arhem, jiġifieri li kienet konformi mal-Artikolu 107(1) tat-Trattat peress li d-deċiżjonijiet tal-muniċipalità kienu jkunu fir-rigward ta' prinċipju ta' kreditur privat. F'dan ir-rigward il-Kummissjoni tinnota li kull każ għandu jiġi vvalutat abbażi tal-merti individwali tiegħu. Fil-każ ta' Arnhem/Vitesse, il-kundizzjonijiet marbuta mal-ftehim tal-kredituri kienu jfissru li l-pożizzjonijiet rispettivi tal-muniċipalità u l-kredituri l-oħra kienu indaqs (kull wieħed jirċievi 12 % tal-pretensjonijiet pendenti tagħhom), li ma kienx hekk fil-każ ta' Maastricht/MVV: il-kredituri (preferenzjali) l-oħra, għar-rinunzja tal-pretensjoni tagħhom, jistgħu jibbenefikaw mill-introjtu possibbli mit-trasferimenti tal-plejers, li ma kienx il-każ għal Maastricht.

(30) Ir-raġunijiet l-oħra ppreżentati min-Netherlands b'rabta mal-konsegwenzi soċjoekonomiċi tal-falliment ta' MVV, ma jistgħux jitqiesu fil-qafas tal-valutazzjoni tal-prinċipju tal-investitur f'ekonomija tas-suq.

(31) L-ewwel nett, il-konsegwenzi soċjoekonomiċi tal-falliment eventwali ta' MMV jikkonċernaw ir-rwol tal-muniċipalità bħala awtorità pubblika, mhux il-pożizzjoni ta' investitur privat. Għalkemm il-muniċipalità jista' jkun li kellha l-pożizzjoni ta' investitur fiż-żona De Geusselt, kif imsemmi fil-minuti tal-kunsill muniċipali tal-25 ta' Mejju 2010, dawn l-interessi huma parti mill-interess usa' rigward objettivi tal-politika ġenerali, bħall-iżvilupp infrastrutturali u ekonomiku taż-żona, il-politika tal-isports tal-muniċipalità u s-sħubija tal-muniċipalità tagħha. B'hekk ir-rinunzja tas-self — fiż-żmien li ġiet ipprovduta — ma kinitx marbut, jew kienet biss parzjalment marbuta, ma' interess kummerċjali privat tal-muniċipalità bħala sid tal-art jew bħala impriża. Jekk kienu jeżistu interessi kummerċjali, in-Netherlands ma tat l-ebda dettall fiex dawn kienu jikkonsistu. It-tieni nett, huwa nnutat li r-rinunzja tas-self infisha ma kinitx tipprevjeni l-falliment ta' MVV: kienu meħtieġa aktar miżuri ta' appoġġ, bħax-xiri tal-istejdjum u l-grawnd tat-taħriġ li l-Kummissjoni tqis li ma kinux konformi mal-prinċipju tal-investitur f'ekonomija tas-suq. Kif ġie spjegat hawn fuq, il-miżuri għandhom jiġu vvalutati b'mod konġunt.

(32) Għal dawn ir-raġunijiet, il-Kummissjoni tasal għall-konklużjoni li l-muniċipalità, meta f'Mejju 2010 ddeċidiet li tirrinunzja l-pretensjoni tagħha ta' EUR 1,7 miljun, ma ġabitx ruħha ta' operatur tal-ekonomija tas-suq. Din il-konklużjoni hi bbażata wkoll fuq il-fatt li din ir-rinunzja ta' self għandha tiġi vvalutata b'mod konġunt max-xiri tal-grawnds tat-taħriġ u l-istejdjum, li l-Kummissjoni tikkonkludi mhumiex konformi mal-prinċipju tal-investitur f'ekonomija tas-suq, kif spjegat f'dan li ġej.

4.1.2. Ix-xiri tal-grawnds tat-taħriġ u l-istejdjum

(33) Il-muniċipalità mhux biss irrinunzjat pretensjoni subordinata fuq MVV, imma xtrat ukoll l-istejdjum De Geusselt u l-faċilitajiet ta' taħriġ tal-klabb KleinGeusselt. liema x-xiri kien ukoll parti mill-pjan globali ta' salvataġġ u ristrutturar ta' MVV. In-Netherlands tgħid li dan ix-xiri ma jikkostitwix għajnuna mill-Istat, peress li seħħ skont kundizzjonijiet tas-suq. L-argument huwa bbażat fuq il-Komunikazzjoni tal-Kummissjoni dwar elementi ta'għajnuna Statali dwar bejgħ ta'artijiet u bini ta'awtoritajiet pubbliċi (7) (minn hawn 'il quddiem: “il-Komunikazzjoni dwar il-bejgħ ta' artijiet”), kif ukoll fuq il-prinċipju tal-investitur f'ekonomija tas-suq, skont liema l-atti finanzjarji tal-awtoritajiet pubbliċi rigward impriża, fejn dawk l-atti kienu jkunu wkoll aċċettabbli għal operaturi oħra taħt kundizzjonijiet identiċi, ma jistgħux jitqiesu bħala li jipprovdu vantaġġ lil intrapriża fis-sens tal-Artikolu 107(1) tat-Trattat. Fir-rigward tal-Komunikazzjoni dwar il-bejgħ ta' artijiet, in-Netherlands tirrikonoxxi li l-Komunikazzjoni tkopri l-bejgħ ta' art u mhux ix-xiri ta' proprjetà immobbli, iżda tqis li tapplika b'analoġija.

(34) Il-Kummissjoni tinnota li prezz tax-xiri ta' EUR 1,85 miljun ġie ddeterminat abbażi ta' rapport ta' espert estern, li ġie sottomess lill-Kummissjoni (rapport mis-surveyors Van Der Horst Taxateurs, Ġunju 2010). Il-Kummissjoni tinnota wkoll li l-muniċipalità diġà kienet is-sid tal-art li fuqha kien mibni l-istejdjum. Hija xtrat l-istejdjum u l-assi l-oħra, iżda wkoll id-dritt ta' lokazzjoni fit-tul tal-art (recht van erfpacht). […] (*) Il-prezz ta' EUR 1,85 miljun jinkludi l-faċilitajiet ta' taħriġ, li ma kinux ġew inklużi fir-rapport tal-espert. Huwa nnutat li r-rapport tal-espert ma speċifikax l-identità tax-xerrej.

(35) Il-Kummissjoni tinnota, l-ewwel nett, li r-raġunijiet tal-muniċipalità biex tixtri l-istejdjum kienu jinkludu konsiderazzjonijiet relatati mas-“saħħa pubblika” u l-“koeżjoni soċjali”, peress li riedet iżżomm u tiżviluppa “żona tal-isports” fiż- żona De Geusselt (8). Tali objettivi tal-politika ma jkunux parti minn deċiżjoni ta' investiment ta' investitur tas-suq u b'hekk il-muniċipalità ma tistax tiġi ttrattata bħala operatur tal-ekonomija tas-suq. It-tieni nett, il-Kummissjoni ma taqbilx li operatur tal-ekonomija tas-suq kien ikun jixtieq jixtri l-istejdjum tal-futbol bil-valur ta' sostituzzjoni tiegħu. B'kuntrast mal-artijiet jew komoditajiet oħra, stejdjum tal-futbol huwa assi produttiv, li jista' jintuża biex jiġġenera d-dħul, iżda dan jinvolvi wkoll spiża ta' manutenzjoni. Operatur tal-ekonomija tas-suq jixtri wkoll tali stejdjum abbażi ta' pjan ta' direzzjoni tan-negozju li juri l-probabbiltà kbira ta' użu suffiċjentement profitabbli. Il-pjan ta' direzzjoni tan-negozju jiddetermina wkoll il-prezz li bih investitur ikun imħajjar jixtri l-istejdjum. Il-muniċipalità ma kellhiex tali pjan tan-negozju, la qabel għamlet ix-xiri, u lanqas meta ddeċidiet li tixtri l-istejdjum. Fil-fatt, f'Mejju 2010 il-kunsill muniċipali ġie infurmat mill-eżekuttiv muniċipali li kien se jitfassal pjan għall-użu futur tal-istejdjum bħala faċilità multifunzjonali. Tali pjan fil-fatt ġie ppreżentat lill-Kunsill, iżda f'Diċembru 2010. Il-Kummissjoni tinnota li f'Mejju 2010, meta ttieħdet id-deċiżjoni li jinxtara l-istejdjum, il-muniċipalità kkalkolat li l-ispiża annwali li tmantni l-istejdjum kienet tammonta għal EUR 380 000, filwaqt li l-kera annwali miżmuma minn MVV kienet ta' EUR 75 000 (9). Id-differenza ta' EUR 305 000 tiġi ffinanzjata mill-introjtu mill-kera minn avvenimenti oħra jew ikollha tiġi koperta mill-muniċipalità. Filwaqt li l-prezz tax-xiri ġie stabbilit biex iqis it-telf potenzjali bħala riżultat tal-prezz tal-kiri baxx lil MVV, wieħed ma jistax jikkonkludi li operatur tas-suq privat kien jidħol f'kuntratt li kien iġorr riskju kbir identifikat li se jwassal għal telf. Ir-rapport ippreżentat lill-kunsill muniċipali f'Diċembru 2010, jikkonferma li “fis-sitwazzjoni attwali l-użu kummerċjali jew li jkopri l-ispejjeż tal-istejdjum mhux possibbli”. F'Lulju 2012 rapport imfassal mill-Awtorità tal-Awditjar muniċipali (10) sab li l-użu tal-istejdjum baqa'jagħmel it-telf.

(36) Barra minn hekk, fil-każ ta' bejgħ fl-istat ta' urġenza li kien hemm fir-rigward ta' MVV, wieħed kien jistenna li operatur tas-suq jisfrutta dan l-aspett biex jgħinu jinnegozja prezz aħjar mill-valur stmat minn servejer. Dan ma kienx il-każ għall-muniċipalità, li sempliċiment interpretat il-valur tas-servejer bħala “realistiku”.

(37) Din il-konklużjoni mhijiex mibdula mill-interess speċifiku li l-muniċipalità kellha fir-rigward tal-pjanijiet ta' żvilupp taż-żona De Geusselt. Fil-pjan ta' salvataġġ ifformulat fl-2010, in-Netherlands ma indikatx pjan għax-xiri jew il-kalkolu qabel Ġunju 2010 ta' xiri potenzjali mill-muniċipalità. Tali valutazzjoni qabel ix-xiri, madanakollu, hija ħaġa li wieħed jistenna minn investitur tas-suq.

(38) Għal dawn ir-raġunijiet kollha, il-Kummissjoni tikkonkludi li fl-2010, il-muniċipalità, meta ġiet biex tiddeċiedi dwar il-miżuri għax-xiri tal-istejdjum u l-grawnds tat-taħriġ, ma ġabitx ruħa bħalma kieku kien jagħmel operatur tal-ekonomija tas-suq.

4.1.3. L-impatt tal-għajnuna fuq MVV

(39) Il-vantaġġ għal MVV, l-ewwel nett kien li nħeles mid-dejn tiegħu, u t-tieni nett li baqa' jilgħab il-futbol fl-istejdjum De Geusselt li jitqies bħala daru. Il-kera ta' kull xahar għall-użu mhux esklussiv taż-żewġ faċilitajiet wara x-xiri tagħhom mill-muniċipalità kien jammonta għal 3 % tal-baġit ta' MVV jew minimu ta' EUR 75 000 (11). Il-Kummissjoni tinnota wkoll li skont it-termini tal-kuntratt tax-xiri, is-somma ta' EUR 1,85 miljun imħallsa mill-muniċipalità tintuża mill-bejjiegħ, il-parti terza Stichting Stadion De Geusselt (12), biex ikun kopert id-dejn ta' MVV f'taxxi, salarji għall-plejers u obbligi ta' pensjonijiet; dak id-dejn kien barra mill-ftehim tal-kredituri. Din is-somma ta' EUR 1,85 miljun fil-fatt hija fil-fatt irreġistrata bħala introjtu straordinarju fil-kontijiet ta' MVV għall-istaġun 2009/2010 bl-ispjegazzjoni “kontribuzzjoni muniċipalità ta' Maastricht” (Bijdrage Gemeente Maastricht). Ir-rikavati tal-bejgħ dovut lil Stichting Stadion De Geusselt fil-fatt kellhom jintużaw għall-ħelsien mid-dejn u r-ristrutturar ta' MVV (ara l-ittra tal-fondazzjoni lill-muniċipalità tad-9 ta' Ġunju 2010).

(40) In-Netherlands esprimiet dubju dwar l-impatt ta' kwalunkwe għajnuna fuq is-suq intern għall-klabbs li ma jilagħbux futbol fil-livell Ewropew u aktar speċjalment għal MVV. F'dan ir-rigward, il-Kummissjoni tindika li MVV huwa parteċipant potenzjali fit-tornej tal-futbol Ewropej kull sena. Anke bħala klabb tat-tieni lig, fil-prinċipju kapaċi jinfluwenza l-kompetizzjoni għat-tazza tal-futbol nazzjonali u jirbaħ it-tazza, li tippermettilu jilgħab għat-tazza Ewropea s-sena ta' wara. Fuq perjodu ta' żmien qasir, anke klabb tal-futbol li qiegħed 'l isfel fil-klassifika jista' javvanza għal livell ogħla (13). Barra minn hekk, il-Kummissjoni tindika li l-klabbs tal-futbol professjonali għandhom attività ekonomika f'diversi swieq barra l-parteċipazzjoni tagħhom f'kompetizzjonijiet tal-futbol, bħas-suq tat-trasferimenti tal-plejers professjonali, ir-reklamar, l-isponserizzazzjoni, il-merchandising u l-midja. L-għajnuna lil klabb tal-futbol professjonali issaħħaħ il-pożizzjoni tiegħu f'kull wieħed minn dawk is-swieq, li l-biċċa l-kbira tagħhom ikopru diversi Stati Membri. Għaldaqstant, jekk ir-riżorsi tal-Istat jintużaw biex jipprovdu vantaġġ selettiv lil klabb tal-futbol professjonali, tali għajnuna aktarx ikollha l-potenzjal li twassal għal distorsjoni fil-kompetizzjoni u taffettwa l-kummerċ bejn l-Istati Membri fis-sens tal-Artikolu 107(1) tat-Trattat (14). B'mod aktar speċifiku fir-rigward ta' MVV, matul l-2010 diversi plejers ta' MVV kellhom iċ-ċittadinanza ta' Stati Membir oħrajn, b'mod partikolari dik Belġjana.

(41) Fid-dawl ta' dan ta' hawn fuq il-Kummissjoni waslet għall-konklużjoni li r-rinunzja tas-self u x-xiri tal-grawnds tat-taħriġ u l-istejdjum (b'total ta' EUR 3,55 miljun), jikkostitwixxu għajnuna mill-Istat fis-sens tal-Artikolu 107(1) tat-Trattat. Il-kompatibilità tagħhom mas-suq intern se tiġi vvalutata f'dan li ġej.

4.2. Valutazzjoni skont l-Artikolu 107(3)(c) tat-Trattat

(42) Il-Kummissjoni trid tivvaluta jekk il-miżuri ta' għajnuna favur MVV jistgħux jitqiesu li huma kompatibbli mas-suq intern. Skont il-ġurisprudenza tal-Qorti, huwa l-Istat Membru li jrid jiddeċiedi jekk jinvokax raġunijiet possibbli għall-kompatibilità u biex juri li l-kundizzjonijiet għal tali kompatibilità jiġu ssodisfati (15).

(43) L-ebda waħda mid-derogi msemmija fl-Artikolu 107(2) tat-Trattat ma tapplika għall-miżura ta' għajnuna inkwistjoni. In-Netherlands ukoll ma sostnietx li dan ikun il-każ.

(44) Fir-rigward tad-derogi previsti fl-Artikolu 107(3) tat-Trattat, il-Kummissjoni tinnota li l-ebda wieħed mir-reġjuni tan-Netherlands ma jaqa' taħt id-deroga fl-Artikolu 107(3)(a) tat-Trattat. Barra minn hekk, il-miżuri ta' għajnuna inkwisjoni la jippromwovu proġett importanti ta' interess Ewropew komuni, u lanqas ma jservu ta' rimedju għal kwalunkwe disturb serju fl-ekonomija tan-Netherlands fis-sens tal-Artikolu 107(3)(b) tat-Trattat.

(45) Fir-rigward tad-deroga tal-Artikolu 107(3)(c) tat-Trattat, jiġifieri l-għajnuna li tiffaċilita l-iżvilupp ta' ċerti attivitajiet ekonomiċi fejn tali għajnuna ma taffettwax b'mod negattiv il-kundizzjonijiet kummerċjali sa ċertu punt li jmur kontra l-interess komuni, in-Netherlenads argumentat li din id-deroga tista' tiġi applikata jekk il-Kummissjoni ssib li l-miżuri inkwistjoni jikkostitwixxu għajnuna mill-Istat. F'dan ir-rigward, in-Netherlands argumentat ukoll li l-Artikolu 107(3)(d) tat-Trattat għall-għajnuna għall-promozzjoni tal-konservazzjoni tal-kultura jew il-patrimonju f'kombinazzjoni mal-Artikolu 165 tat-Trattat għandu jitqies fl-analiżi tal-Kummissjoni.

(46) Fil-valutazzjoni tagħha tal-idea ta' “żvilupp ta' attivitajiet ekonomiċi” fis-settur tal-isport, il-Kummissjoni tieħu kont tal-Artikolu 165(1) tat-Trattat u l-aħħar inċiż tal-Artikolu 165(2) tat-Trattat, li jipprovdi li l-Unjoni għandha tikkontribwixxi għall-promozzjoni tal-kwistjonijiet sportivi Ewropej, filwaqt li tieħu kont tan-natura speċifika tal-isport, bl-istrutturi tiegħu jkunu bbażati fuq attività volontarja u l-funzjoni soċjali u edukattiva tiegħu. Madanakollu, it-Trattat jiddistingwi bejn l-ideat ta' sport u kultura; u b'hekk l-Artikolu 107(3)(d) tat-Trattat ma jistax iservi bħala bażi għall-valutazzjoni tal-kompatibilità tal-għajnuna għal MVV.

(47) Għall-valutazzjoni tagħha tal-miżuri ta' għajnuna skont l-Artikolu 107(3)(c) tat-Trattat, il-Kummissjoni ħarġet għadd ta' Regolamenti, Oqfsa, Linji Gwida u Komunikazzjonijiet dwar il-forom ta' għajnuna u għanijiet orizzonali jew settorjali li għalihom tingħata l-għajnuna. Minħabba li MVV fiż-żmien li ttieħdu l-miżuri kien qed iħabbat wiċċu ma' diffikultajiet finanzjarji u li l-għajnuna ngħatat mill-muniċipalità biex jindirizza dawk id-diffikultajiet, huwa xieraq li jiġi vvalutat jekk il-kriterji stipulati fil-Linji Gwida (16) jistgħux japplikaw. F'dan ir-rigward il-Kummissjoni tinnota li l-Linji Gwida ma jeskludux il-futbol professjonali. Għalhekk din l-attività ekonomika hija koperta mil-Linji Gwida.

(48) F'Lulju 2014, il-Kummissjoni ppubblikat Linji Gwida ġodda dwar l-għajnuna mill-Istat għas-salvataġġ u r-ristrutturar ta' intrapriżi mhux finanzjarji f'diffikultà (17). Madanakollu, dawn mhumiex applikabbli għal din l-għajnuna mhux notifikata mogħtija fl-2010. Skont il-punt 137 tal-linji l-gwida l-ġodda, dan ikun biss il-każ għal kull għajnuna ta' salvataġġ jew ristrutturar mingħajr awtorizzazzjoni minn qabel jekk parti mill-għajnuna jew l-għajnuna kollha tingħata wara l-pubblikazzjoni tal-pubblikazzjoni ta' dawk il-linji gwida f'Il-Ġurnal Uffiċjali tal-Unjoni Ewropea. Skont il-punt 138 tal-linji l-gwida l-ġodda, fil-każijiet kollha l-oħra l-Kummissjoni se twettaq l-eżami abbażi tal-linji gwida li kienu japplikaw dak iż-żmien li ngħatat l-għajnuna. Għalhekk, f'dan il-każ, il-Kummissjoni se tibbaża l-analiżi tagħha fuq il-Linji Gwida tal-2004 (ara l-premessa 14 hawn fuq).

(49) Skont il-punt 11 tal-Linji Gwida, ditta titqies f'diffikultà meta s-sinjali tas-soltu ta' ditta li tkun f'diffikultà jkunu preżenti, bħal telf li dejjem jiżdied, dħul dejjem jonqos, żieda fl-inventarji tal-istokk, kapaċità żejda, fluss tal-flus dejjem jonqos, dejn dejjem jiżdied, imposti tal-imgħax dejjem jiżdiedu u valur nett tal-assi żero jew dejjem nieżel. F'każijiet akuti d-ditta diġà tista' tkun saret insolventi jew tista' tkun is-suġġett ta' proċedimenti ta' insolvenza kollettivi miġjuba taħt il-liġi domestika. Kif indikat fil-premessa 13 hawn fuq, MVV kien ilu b'ekwità negattiva mill-istaġun 2007/2008 u fl-ewwel trimestru tal-2010 l-ekwità proprja niżlet għal nieqes EUR 5,1 miljun, filwaqt li d-dejn ta' MVV kien jammonta għal EUR 6,4 miljun. Kif indikat min-Netherlands, fir-rebbiegħa tal-2010 MVV kien prattikament fallut. Għalhekk MVV biċ-ċar kien kumpanija f'diffikultà fis-sens tal-Linji Gwida. Dan il-fatt mhuwiex ikkontestat min-Netherlands. Għaldaqstant, il-kompatibilità tal-għajnuna mill-Istat lil MVV trid tiġi vvalutata skont il-Linji Gwida.

(50) Fit-Taqsima 3.2, il-Linji Gwida jeħtieġu li l-għotja tal-għajnuna tkun kondizzjonali fuq l-implimentazzjoni tal-pjan ta' ristrutturar. Madanakollu, skont il-punt 59 tal-Linji Gwida, għall-SMEs (bħalma hu l-każ tal-MVV) il-pjan ta' ristrutturar ma jeħtieġx li jiġi approvat mill-Kummissjoni, għalkemm irid jissodisfa r-rekwiżiti stipulati fil-punti 35, 36 u 37 tal-Linji Gwida u jiġi approvat mill-Istat Membru kkonċernat u kkomunikat lill-Kummissjoni. Il-Kummissjoni tinnota li n-Netherlands ikkomunikat pjan ta' ristrutturar li jindirizza l-kundizzjonijiet stipulati fil-punti 34 sa 37 tal-Linji Gwida. L-ispejjeż ta' ristrutturar globali kienu jlaħħqu kważi EUR 6 miljun. F'dan ir-rigward, il-Kummissjoni tinnota li d-deċiżjoni tal-muniċipalità li tagħti l-għajnuna lil MVV ġiet subordinata għal għadd ta' kundizzjonijiet. Dawn il-kundizzjonijiet ġew stipulati fil-pjan tan-negozju tal-2010 imsemmi fil-premessa 10.

(51) F'dan ir-rigward, il-Kummissjoni nnutat li d-deċiżjoni tal-muniċipalità li tirrinunzja s-self u l-ħlas tagħha għall- De Geusselt ġiet wara analiżi dwar in-natura u l-kawżi tad-diffikultajiet ta' MVV. It-tranżazzjoni kienet ibbażata fuq għadd ta' kundizzjonijiet bil-għan li jirkupraw il-vijabbiltà fuq terminu twil tal-klabb f'perjodu ta' żmien raġonevoli ta' tliet snin u li jiġu ssodisfati r-rekwiżiti tal-KNVB biex tkompli tilliċenzja l-MVV għal kompetizzjonijiet professjonali. Il-pjan ta' ristrutturar kien jinvolvi maniġment ġdid, tnaqqis fil-persunal u fil-grupp ta' plejers. Il-pjan ta' ristrutturar ma jiddependix fuq fatturi esterni li MVV jista' jsegwi iżda ma jkollox kompletament taħt il-kontroll tiegħu, bħat-tisjib ta' sponsors ġodda u ż-żieda fin-numru ta' spettaturi. It-titjib kontinwu tas-sitwazzjoni finanzjarja tal-klabb huwa previst, kif ukoll it-tkomplija tal-operat tiegħu bħala klabb tal-futbol professjonali. L-iżvilupp kif stabbilit fil-premessa hawn taħt juri li l-pjan fil-fatt kien wieħed realistiku.

(52) Il-miżuri meħuda kienu neċessarji għall-irkupru tal-vijabbiltà ta' MVV. Is-saħħa finanzjarja tal-klabb fil-fatt ġiet irkuprata. B'riżultat ta' dawk il-miżuri, matul l-istaġun kollu tal-2009/2010, MVV għamel profitt ta' EUR 3,9 miljun u għall-ewwel darba f'diversi snin kellu ekwità proprja pożittiva ta' EUR 0,051 miljun. L-istaġun li kien imiss 2010/2011 intemm bi profitt ta' EUR 0,021 miljun u l-ekwità proprja ta' MVV kienet tammonta għal EUR 0,072 miljun. MVV laħaq l-ekwilibriju fl-2011/2012. Il-KNVB tejbet l-istatus finanzjarju ta' MVV minn Kategorija 1 (insuffiċjenti) għal 3 (tajjeb) fil-bidu tal-istaġun 2011/2012.

4.2.1. Miżuri ta' kumpens

(53) Il-Punti 38 sa 42 tal-Linji Gwida jeħtieġu li jittieħdu miżuri ta' kumpens mill-benefiċjarju sabiex iċekknu l-effett tat-tfixkil tal-għajnuna u l-effetti negattivi tagħha fuq il-kundizzjonijiet kummerċjali. Madanakollu, skont il-punt 41 tal-Linji Gwida din il-kundizzjoni ma tapplikax għal intrapriżi żgħar, bħal MVV.

4.2.2. Għajnuna limitata għall-inqas livell

(54) Il-Kummissjoni tinnota wkoll li l-pjan ta' ristrutturar huwa sa punt konsiderevoli ffinanzjat minn entitajiet privati esterni barra mit-tfaddil intern li jkun sar, skont il-punti 43 u 44 tal-Linji Gwida. Diversi entitajiet privati qablu li jirrinunzjaw id-dejn ukoll. Il-kontribuzzjoni globali tal-kredituri u l-muniċipalità għall-finanzjament mill-ġdid ta' MVV kienet ta' madwar EUR 5,8 miljun (ir-rinunzji tad-dejn u x-xiri tal-istejdjum u l-lokazzjoni fit-tul flimkien). Il-kontribuzzjoni mir-rinunzji tad-dejn tal-entitajiet privati barra mill-Istat kienet ta' EUR 2,25 miljun u għalhekk ogħla mill-25 % meħtieġa għall-intrapriżi żgħar.

(55) L-ammont tal-għajnuna kien meħtieġ. Skont il-pjan ta' ristrutturar dan għandu jwassal għal inqas telf fl-istaġuni 2011/2012 u 2012/2013 u riżultati pożittivi moderati aktar tard. Dan ma kienx jippermetti lil MVV jixtri plejers ġodda jew jattirahom b'salarji ogħla.

(56) Il-pjan kien imfassal biex jippermetti MVV aktar effiċjenti jibda mill-ġdid, mingħajr id-dejn tiegħu, iżda bi struttura ġdida. Il-miżuri għandhom iwasslu għal pożizzjoni finanzjarja b'saħħitha ta' MVV, li tissodisfa wkoll ir-rekwiżiti tal-KNVB. F'dan ir-rigward il-Kummissjoni tfakkar li kull klabb tal-futbol professjonali Netherlandiż jirċievi liċenzja mill-KNVB, skont liema għandu jikkonforma ma' diversi obbligi. Wieħed mill-obbligi jikkonċerna s-saħħa finanzjarja tal-klabb. Kull staġun, klabb huwa obbligat jissottometti rapporti finanzjarji sal-1 ta' Novembru, l-1 ta' Marzu u l-15 ta' Ġunju, li fost l-oħrajn jagħtu stampa tas-sitwazzjoni finanzjarja attwali tiegħu, kif ukoll il-baġit għall-istaġun li jmiss. Abbażi ta' dawn ir-rapporti, il-klabbs jiġu kklassifikati fi tliet kategoriji (1: insuffiċjenti, 2: suffiċjenti, 3: tajjeb). Il-klabbs tal-Kategorija 1 huma obbligati jippreżentaw pjan għat-titjib biex jilħqu l-Kategoriji 2 jew 3. Jekk il-klabb ma jirnexxilux jikkonforma mal-pjan, il-KNVB tista' timponi sanzjonijiet, inkluż twissija uffiċjali, tnaqqis fil-punti ta' kompetizzjoni u — bħala sanzjoni finali — it-tneħħija tal-liċenzja. Klabb tal-futbol professjonali fin-Netherlands li jiddikjara li huwa fallut jitlef il-liċenzja tiegħu. Jekk klabb suċċessur jiġi mwaqqaf, ma jitħalliex jidħol direttament fil-ligs tal-futbol professjonali, iżda jkollu jibda mit-tieni l-ogħla lig amatorjali.

(57) Il-pjan ta' ristrutturar kien jinvolvi maniġment ġdid, struttura ġdida, isem ġdid, tnaqqis fis-salarji u fil-persunal, inkluż fil-grupp tal-plejers. Diversi plejers ġew trasferiti, il-kuntratti eżistenti ġew terminati jew prolungati għal paga aktar baxxa, ġew konklużi kuntratti ġodda mingħajr pagamenti għal trasferimenti jew inkrew plejers minn klabbs oħrajn, xi kuntratti amatorjali ġew konklużi; dan wassal għal tnaqqis fl-ispejjeż tal-persunal u tal-plejers ta' 40 %. Kif deskritt fil-premessi 26 et seq, kredituri oħrajn barra mill-muniċipalità rrinunzjaw pretensjonijiet fuq MVV li jammontaw għal EUR 2,25 miljun. Għaldaqstant MVV ġie liberat kważi kompletament mid-dejn tiegħu.

(58) Il-Kummissjoni sabet li l-pjan ta' ristrutturar jindirizza l-kawżi tad-diffikultajiet finanzjarji ta' MVV, speċjalment l-ispiża tal-plejers fil-forma ta' pagi u pagamenti għal trasferimenti. Klabb tal-futbol professjonali ma jistax ikun mistenni jiddiversifika fi swieq oħra fis-sens tal-Linji Gwida; madanakollu jista' jkun mistenni jagħmel tfaddil rigward l-attività ewlenija tiegħu u l-MVV hekk għamel. In-Netherlands ipprovdiet ukoll lista ta' miżuri meħuda minn MVV biex jaqta' spejjeż oħra fl-użu tal-klabb. Il-pjan ta' ristrutturar ma jiddependix fuq fatturi esterni li MVV jista' jsegwi iżda ma jkollox kompletament taħt il-kontroll tiegħu, bħat-tisjib ta' sponsors ġodda u ż-żieda fin-numru ta' spettaturi. Għalhekk il-Kummissjoni ssib li l-implimentazzjoni tal-pjan tippermetti li MVV ikompli jopera fuq bażi sana fil-futbol professjonali Netherlandiż, kif kien rikonoxxut ukoll mill-KNVB, li tatu l-istatus ta' Kategorija 3. Il-Kummissjoni tinnota wkoll li l-pjan ta' ristrutturar sa ċertu punt huwa ffinanzjat minn entitajiet privati esterni barra mit-tfaddil intern li jkun sar. Dan jissodisfa r-rekwiżit tal-punt 44 tal-Linji Gwida li għal intrapriża żgħira bħal MVV tal-anqas 25 % tal-ispiża tar-ristrutturar għandha titħallas mill-kontribuzzjoni proprja tal-benefiċjarju, inkluż il-finanzjament estern li juri twemmin fil-vijabbiltà tal-benefiċjarju.

(59) Barra minn hekk, in-Netherlands ipprovdiet informazzjoni dwar attivitajiet addizzjonali tal-MVV ristrutturat favur is-soċjetà inkluż għadd ta' skejjel f'Maastricht u fl-Euregio. Jista' jingħad li dawn l-attivitajiet jikkontribwixxu għall-funzjoni soċjali u edukattiva tal-isport, kif imsemmi fl-Artikolu 165 tat-Trattat.

Monitoraġġ u rapport annwali u l-prinċipju tal-ewwel u tal-aħħar darba

(60) Il-Punt 49 tal-Linji Gwida jitlob lill-Istat Membru jikkomunika dwar l-implimentazzjoni xierqa tal-pjan ta' ristrutturar permezz ta' rapporti dettaljati regolari. Il-Punt 51 jistabbilixxi kundizzjonijiet anqas stretti għal intrapriżi ta' daqs żgħir u medju fejn it-trażmissjoni ta' kopji annwali tal-karta tal-bilanċ u r-rapport tal-introjtu normalment jitqiesu suffiċjenti. In-Netherlands impenjat ruħha li tissottometti dawn ir-rapporti. Skont il-Linji Gwida, in-Netherlands impenjat ruħha li tibgħat rapport finali wara t-tlestija tal-pjan ta' ristrutturar.

(61) Il-Punti 72-77 tal-Linji Gwida jirreferu għall-prinċipju “tal-ewwel u tal-aħħar darba”, skont liema l-għajnuna għar-ristrutturar għandha tingħata darba biss f'perjodu ta' għaxar snin. In-Netherlands speċifikat li MVV ma rċeviex għajnuna ta' salvataġġ jew ristrutturar fl-għaxar snin qabel l-għotja ta' din l-għajnuna. Barra minn hekk, in-Netherlands impenjat ruħha li ma tagħtix għajnuna ta' salvataġġ jew ristrutturar ġdida lil MVV f'perjodu ta' għaxar snin.

5. KONKLUŻJONI

(62) Il-Kummissjoni tikkonkludi li n-Netherlands naqset milli tirrispetta l-obbligi tagħha skont l-Artikolu 108(3) tat-Trattat billi ma għamlitx notifika minn qabel tal-għajnuna mill-Istat li tammonta għal EUR 3,55 miljun, li ngħatat lil MVV fl-2010, meta dan kien qed jesperjenza diffikultajiet finanzjarji. Madanakollu, din l-għajnuna tista' titqies kompatibbli mas-suq intern bħala għajnuna ta' ristrutturar fis-sens tal-Linji Gwida, peress li l-kundizzjonijiet kollha għal tali għajnuna stipulati fil-Linji Gwida ġew issodisfati,

ADOTTAT DIN ID-DEĊIŻJONI:

Artikolu 1

L-għajnuna mill-Istat li n-Netherlands implimentat favur il-klabb tal-futbol MVV f'Maastricht, u li tammonta għal EUR 3,55 miljun, hija kompatibbli mas-suq intern fis-sens tal-Artikolu 107(3)(c) tat-Trattat dwar il-Funzjonament tal-Unjoni Ewropea.

Artikolu 2

Din id-Deċiżjoni hija indirizzata lir-Renju tan-Netherlands.

Magħmul fi Brussell, l-4 ta' Lulju 2016. Għall-Kummissjoni Margrethe VESTAGER Membru tal-Kummissjoni

(1) Id-Deċiżjoni tal-Kummissjoni fil-Kawża SA.33584 (2013/C) (ex 2011/NN) — l-għajnuna tan-Netherlands lil ċerti klabbs professjonali tal-futbol Olandiżi bejn 2008-11 — Stedina biex jitressqu kummenti skont l-Artikolu 108(2) tat-Trattat dwar il-Funzjonament tal-Unjoni Ewropea (ĠU C 116, 23.4.2013, p. 19).

(2) Ara n-nota f'qiegħ il-paġna 1.

(3) Fl-Artikolu 2(2) tal-Anness tar-Rakkomandazzjoni tal-Kummissjoni 2003/361/KE tas-6 ta' Mejju 2003 dwar id-definizzjoni ta' intrapriżi mikro, żgħar u ta' daqs medju (ĠU L 124, 20.5.2003, p. 36), intrapriża żgħira hija definita bħala intrapriża li timpjega anqas minn 50 persuna u li l-fatturat annwali tagħha ma jaqbiżx l-EUR 10 miljun.

(4) Komunikazzjoni mill-Kummissjoni — Linji Gwida Komunitarji dwar l-għajnuna mill-Istat għas-salvataġġ u r-ristrutturar ta' ditti f'diffikultà (ĠU C 244, 1.10.2004, p. 2). L-applikazzjoni ta' dawk il-Linji Gwida ġiet prolungata mill-komunikazzjoni tal-Kummissjoni rigward l-estensjoni tal-applikazzjoni tal-linji gwida Komunitarji dwar l-għajnuna mill-Istat għas-salvataġġ u r-ristrutturar ta' ditti f'diffikultà tal-1 ta' Ottubru 2004 (ĠU C 296, 2.10.2012, p. 3).

(5) Il-Kawża T-1/12, Ir-Repubblika Franċiża vs Il-Kummissjoni Ewropea, il-paragrafu 37 et seq. u l-ġurisprudenza msemmija fiha (Il-Kawża T-11/95, BP Chemicals Limited vs il-Kummisjoni tal-Komunitajiet Ewropej).

(6) Il-Kawża BP Chemicals, il-paragrafu 171.

(7) ĠU C 209, 10.7.1997, p. 3.

(*) Informazzjoni kunfidenzjali.

(8) Il-minuti tal-Kunsill muniċipali tal-25 ta' Mejju 2010, taħt il-punt 10. Barra minn hekk, skont il-punt 5, minkejja li l-muniċipalità ipprovdiet ir-raġuni għax-xiri tal-istejdjum dik li tiggarantixxi l-pożizzjoni tagħha fil-proprjetà immobbli, tirreferi wkoll għal effetti ekonomiċi jew soċjali oħra li tixtieq li tikseb.

(9) Lokazzjoni oħra ġiet konkluża ma' MVV fil-21 ta' Ġunju 2010.

(10) Rekenkamer Maastricht: De relatie tussen de gemeente Maastricht en MVV.

(11) Il-lokazzjoni l-ġdida kienet marbuta mal-fatturat ta' MVV b'minimu ta' EUR 75 000; jekk MVV kellu jtejjeb il-pożizzjoni tiegħu, il-kera tiżdied. L-introjtu mill-kera tal-istejdjum għal użi oħra jkun dovut ukoll lill-muniċipalità.

(12) Fondazzjoni, li skont in-Netherlands hija indipendenti kemm minn MVV kif ukoll mill-muniċipalità ta' Maastricht.

(13) Dan fil-fatt intwera minn klabb tal-futbol professjonali ieħor Netherlandiż, PEC Zwole, li wkoll kien jilgħab fit-tieni lig fl-2010/2011. PEC ġie promoss għall-ewwel lig fl-2012/2013 u fl-2013/2014 rebaħ it-tazza tal-futbol nazzjonali li fl-2014/2015 intitolatu jilgħab fil-livell Ewropew.

(14) Id-Deċiżjonijiet tal-Kummissjoni rigward il-Ġermanja tal-20 ta' Marzu 2013 dwar il- Multifunktionsarena der Stadt Erfurt (Il-Każ SA.35135 (2012/N)), il-punt 12, u l- Multifunktionsarena der Stadt Jena (Il-Każ SA.35440 (2012/N)), l-avviżi fil-qosor f'ĠU C 140, 18.5.2013, p. 1, u tat-2 ta' Ottubru 2013 dwar il- Fußballstadion Chemnitz (Il-Każ SA.36105 (2013/N)), l-avviż fil-qosor f'ĠU C 50, 21.2.2014, p. 1.

(15) Il-Kawża C-364/90, Ir-Repubblika Taljana vs Il-Kummissjoni tal-Komunitajiet Ewropej, ECLI:EU:C:1993:157, il-punt 20.

(16) Ara n-nota f'qiegħ il-paġna 4.

(17) Il-Komunikazzjoni tal-Kummissjoni — Il-linji gwida dwar l-għajnuna mill-Istat għas-salvataġġ u r-ristrutturar ta' impriżi mhux finanzjarji f'diffikultà (ĠU C 249, 31.7.2014, p. 1).